
RAPORT

asupra propunerii legislative pentru modificarea alin.(1) şi (2) ale art.15 din Legea cooperaţiei agricole nr.566/2004
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă pentru modificarea alin.(1) şi (2) ale art.15 din Legea cooperaţiei agricole nr.566/2004, transmisă cu adresa nr.Pl. x 399 din 17 iunie 2008 şi înregistrată sub nr.24/221/18.06 .2008. 

La întocmirea raportului, Comisia a avut în vedere avizul negativ al Consiliului Legislativ,  punctul de vedere negativ al Guvernului şi avizul nefavorabil al Comisiei juridice, de disciplină şi imunităţi.
 Propunerea legislativă are ca obiect de reglementare modificarea alin.(1) şi (2) ale art.15 din Legea cooperaţiei agricole nr.566/2004, avându-se în vedere ca sumele reprezentând nivelurile capitalului social ale cooperativelor agricole de diferite grade, precum şi valoarea unei părţi sociale, să fie exprimate în RON.
Propunerea legislativă pentru modificarea alin.(1) şi (2) ale art.15 din Legea cooperaţiei agricole nr.566/2004 face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Töke István, secretar de stat în cadrul Ministerului Agriculturii şi Dezvoltării Rurale. 

La lucrările comisiei au fost prezenţi 21 de deputaţi, din totalul de 21 de membri ai comisiei.

Propunerea legislativă a fost respinsă cu majoritate, înregistrându-se 20 de voturi pentru respingere şi un vot împotriva respingerii, în şedinţa din 17 septembrie 2008, din următorul considerent:
- sumele prevăzute la art.15 sunt de drept exprimate în monedă nouă, conform prevederilor Legii nr.348/2004 privind denominarea monedei naţionale, cu modificările şi completările ulterioare.
Propunerea legislativă a fost respinsă de Senat în şedinţa din 4 iunie 2008.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.
    PREŞEDINTE,



              SECRETAR,


Dr. Atilla KELEMEN 


            Vasile MOCANU  
Întocmit: Consilier,  dr. Anton Păştinaru 

